Man in hof oor hond | Netwerk24
Man in hof oor hond
08 Oktober 2019 06:01
Rescue het onder meer 'n breuk in sy regter-agterbeen opgedoen. Hy het intussen goed herstel en is dolgelukkig by sy nuwe eienaars.
'n Man sal weer môre (Woensdag) in die Riebeek-Wes hof verskyn op aanklag van dieremishandeling.
Die man van Riebeek-Kasteel is 18 Junie verlede jaar van dieremishandeling aangekla nadat sy bure hom by die Swartland-dierebe­skermings­vereniging verkla het. Hy word daarvan beskul­dig dat hy sy hond erg geslaan het.
Volgens die buurvrou het sy omstreeks middernag op 20 Mei op haar stoep gesit toe sy skreegeluide en 'n huilende hond langs­aan hoor. Dit het vir 'n rukkie aangehou en sy het besluit om die polisie te ontbied. Volgens 'n polisieman wat op die klag gereageer het, was die beskuldigde dronk en het gesê hy was besig om sy hond maniere te leer. Volgens die veeartsverslag, het die hond, wat intussen Rescue gedoop is, erge swelling aan die linkerkant van sy kop gehad, bloeding in sy linker­oog, 'n breuk in sy regter- agterbeen en bloeding in die mond as gevolg van los tande. Rescue het goed herstel en is intussen in die sorg van sy nuwe eienaars geplaas waar hy die nodige liefde en aandag ontvang.
Die voorval is een van drie sake van inspekteur Patrick Chiwawa wat môre in die hof draai.
Die ander twee sake het te doen met die weiering van veeartsenykundige sorg en uithongering van diere.